Fase 2-beurtkrag Sondag ingestelArgieffoto (kimwonyeul, Pixabay) Eskom het Sondag aangekondig dat hy fase 2 beurtkrag vir die grootste deel van die dag sal toepas. “Fase 2-beurtkrag sal om 10:00 begin en moontlik tot 22:00 voortduur,” het Eskom in ŉ verklaring gesê. “Daar is ŉ gebrek aan opwekkingskrag, aangesien verskeie eenhede tans buite werking is as gevolg van beplande en onbeplande afskakeling.” Eskom het gesê hy wil gebruikers verseker dat beurtkrag ingestel word as ŉ noodsaaklike maatreël om die kragstelsel te beskerm teen ŉ algehele verdonkering. Die maatskappy versoek gebruikers om die lading op die elektrisiteitsnetwerk te verlig deur dringend geisers, lugverkoelers, swembadpompe en ander nie-noodsaaklike toestelle af te skakel. Handelsgebruikers, veral winkelsentra en kantoorblokke word versoek om nie-noodsaaklike ligte en toestelle soos fotokopieerders of rekenaars na-ure af te skakel. Klik hier om die beurtkragskedule te sien indien jy ŉ Eskom-kliënt is of skakel 0860 037 566. Munisipale kliënte moet hul munisipaliteit kontak vir meer inligting.